OpenLLM-France/wikimedia huggingface dataset:
# Jesús Luis Álvarez de Eulate

Jesús Luis Álvarez de Eulate, més conegut com a Koldo, (Vitòria, 4 de setembre, 1970) és un exfutbolista andorrà d'origen basc, que jugava com a porter. Va ser internacional amb la selecció andorrana.
Començà la seva carrera al CD Aurrerá de Vitoria. Posteriorment jugà a clubs com l'Atlètic de Madrid, el CD Toledo i la UD Salamanca. Des del 1994 defensà els colors del FC Andorra amb una breu estada al CF Balaguer. L'any 2003, per celebrar el jubileu de la UEFA, fou seleccionat com a Golden Player d'Andorra per la Federació Andorrana de Futbol com el jugador més destacat dels darrers 50 anys al país.
L'any 2010 va ser nomenat seleccionador de la selecció andorrana.

## Referències

* ↑ «Premis de la UEFA» (en anglès). RSSSF.
* ↑ «Koldo, nou seleccionador de futbol». diariandorra.ad, 02-02-2011. Arxivat de l'original el 2012-04-21. [Consulta: 28 desembre 2011].

## Enllaços externs

* Partits internacionals (anglès)
* Perfil (anglès)
* Koldo a transfermarkt.de (alemany)
* Koldo a transfermarkt.com (anglès)
# Heerhugowaard

Heerhugowaard és un municipi de la província d'Holanda Septentrional, al centre-oest dels Països Baixos. L'1 de gener de 2009 tenia 51.054 habitants repartits per una superfície de 39,97 km² (dels quals 0,82 km² corresponen a aigua). Limita al nord amb Harenkarspel, Niedorp i Opmeer, a l'oest amb Langedijk, a l'est amb Koggenland i al sud amb Alkmaar i Schermer.

## Centres de població

Broekhorn, Butterhuizen, De Noord, Draai, Frik, Heerhugowaard, Kabel, 't Kruis, Veenhuizen, Verlaat, Oostertocht, Bomenwijk, Schilderswijk, Rivierenwijk, Stad van de Zon.

## Ajuntament

El consistori està format per 29 regidors:
* Burgerbelang - 6 regidors
* PvdA 6 regidors
* CDA 4 regidors
* VVD 5 regidors
* H.O.P - 3 regidors
* GroenLinks - 2 regidors
* ChristenUnie – 1 regidor
* De Goede - 1 regidor

## Enllaços externs

* www.heerhugowaard.nl
# Gone Away

«Gone Away» és el setè senzill de la banda californiana The Offspring, i el segon de l'àlbum Ixnay on the Hombre. Fou publicat al març de 1997 amb la producció de Dave Jerden. Posteriorment fou inclosa en el seu treball de grans èxits Greatest Hits (2005).
El videoclip fou produït per Dave Jerden, productor del mateix àlbum. Posteriorment fou inclòs en la compilació Complete Music Video Collection (2005), la qual també conté una versió storyboard del videoclip. La cançó va encapçalar la llista estatunidenca de rock, i fou certificada disc d'or a Austràlia amb més de 35.000 còpies. De fet, fou el primer senzill de la banda que rebé una certificació de disc d'or en qualsevol país. La cançó estigué disponible dins el videojoc musical Rock Band com a material descarregable el 7 d'octubre de 2008. Formà part del primer pack de la banda juntament amb les cançons «Pretty Fly (for a White Guy)» i «Self Esteem».

## Referències

* ↑ «The Offspring – Gone Away» (en anglès). Allmusic. [Consulta: 3 setembre 2015].

## Enllaços externs

* Gone Away a Allmusic (anglès)
# Els Horts (Serdinyà)

Els Horts és un antic poble que tingué comuna pròpia del terme de Serdinyà, a la comarca del Conflent, de la Catalunya del Nord.
Es troba a la vall del Torrent dels Horts, afluent de la Tet per l'esquerra, a prop de l'extrem oriental del terme de Serdinyà.
El poble és esmentat ja l'any 1011. Fou una comuna independent fins a l'any 1822. L'any 1799 hi consten 34 habitants, i el 1812 encara apareix en el Cadastre napoleònic. Ara és del tot despoblat, i només hi resten ruïnes de les cases.
Un quilòmetre al sud dels Horts, en el camí de Marinyans, hi ha el Roc del Castell, on hi havia el Castell dels Horts, ara del tot arruïnat.

## Demografia

Evolució demogràfica :
| 1789 | 1793 | 1796 | 1800 | 1804 | 1806 | 1820 |
| 7 f | 39 | 30 | 34 | 34 | 23 | 37 |

## Bibliografia

* Becat, Joan. «161 - Serdinyà i Joncet». A: Atles toponímic de Catalunya Nord. II. Montoriol - el Voló. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Pélissier, Jean-Pierre. Paroisses et communes de France : dictionnaire d'histoire administrative et démographique, vol. 66 : Pyrénées-Orientales. París: CNRS, 1986. ISBN 2-222-03821-9.
* Ponsich, Pere; Lloret, Teresa; Gual, Raimon. «Serdinyà». A: Vallespir, Conflent, Capcir, Baixa Cerdanya, Alta Cerdanya. Barcelona: Fundació Enciclopèdia Catalana, 1985 (Gran Geografia Comarcal de Catalunya, 15). ISBN 84-85194-60-8.

## Referències

* ↑ Els Horts en els ortofotomapes de l'IGN
* ↑ «Els Horts (Serdinyà)». Gran Enciclopèdia Catalana. Barcelona: Grup Enciclopèdia Catalana.
# Estadi Olímpic de Nagano

L'Estadi Olímpic de Nagano (en japonès: 長野オリンピックスタジアム; transliteració: Nagano Orinpikku Sutajiamu) és un complex esportiu situat a la ciutat de Nagano (Japó) destinat a la pràctica del beisbol.
Construït l'any 2000 i amb una capacitat de 35.000 espectadors, és seu permanent dels Shinano Grandserows, un club de beisbol de la ciutat de Nagano. En el transcurs dels Jocs Olímpics d'Hivern de 1998 realitzats a la ciutat fou l'escenari de les cerimònies d'obertura i clausura dels Jocs.

## Enllaços externs

* (japonès) Portal Oficial Arxivat 2011-07-22 a Wayback Machine.
# For Di People

For Di People és un diari de Sierra Leone en krio publicat a Freetown (Sierra Leone). Va ser funda en 1983 per Paul Kamara, que ha estat el seu editor més o menys contínuament des d'aquesta data. Kamara i altres membres del personal han estat amenaçats i empresonats nombroses vegades en la història del diari, més notablement en un cas de difamació després d'un suggeriment que la condemna del president Ahmad Tejan Kabbah de 1968 pel frau el feia constitucionalment inelegible per l'alt càrrec.
Kamara fou arrestat, l'equipament fou confiscat de les oficines del diari, inclòs el cotxe de Kamara, i el diari fou clausurat durant sis mesos. El 28 de juliol de 2005 el substitut de Kamara com a editor, Harry Yansaneh, va morir a causa d'una pallissa ordenada per un membre del parlament. BBC News va descriure el cas de Kamara com un "gran interès públic amb motius de grups de drets dels mitjans de tot el món exigint el seu alliberament". El Comitè per la Protecció de Periodistes va fer una crida en nom de Kamara, igual que Reporters Sense Fronteres.
El 30 de novembre de 2005, Kamara va guanyar un recurs contra la seva condemna i va ser alliberat. Després del seu alliberament, va dir als periodistes: "l'empresonament no ha trencat el meu esperit per publicar la veritat o defensar el dret de la gent a saber".

## Referències

* ↑ Howard W. French «Freetown Journal: In Sierra Leone, Darkness, Not Diamonds' Dazzle». The New York Times, 09-10-1995 [Consulta: 26 maig 2011].
* 1 2 «Paul Kamara, 2001 Honoree». civilcourageprize.org. [Consulta: 27 maig 2011].
* 1 2 «"For Di People" editor Paul Kamara freed after 14 months in prison». ifex.org, 30-11-2005. [Consulta: 27 maig 2011].
* ↑ «Police seize newspaper's equipment». Committee to Protect Journalists, 24-11-2003. [Consulta: 27 maig 2011].
* 1 2 3 4 «Jailed S Leone journalist freed». BBC News, 30-11-2005 [Consulta: 27 maig 2011].
* ↑ «After a year in jail, editor freed in Sierra Leone». Committee to Protect Journalists, 30-11-2005. [Consulta: 27 maig 2011].
* ↑ Ann Cooper. «CPJ condemns editor's prison sentence». Committee to Protect Journalists, 06-10-2004. [Consulta: 27 maig 2011].
# Journal of the Arnold Arboretum

Journal of the Arnold Arboretum, (abreujat J. Arnold Arbor.), és una revista amb descripcions botàniques que és editada per l'Arnold Arboretum i que n'ha editat 71 volums entre els anys 1920-1990.
Aquest jardí botànic es troba a Jamaica Plain, a l'estat de Massachusetts, que pertany a la Universitat Harvard, amb seu a Cambridge (Massachusetts).
Journal of the Arnold Arboretum va ser establert pel botànic alemany-estatunidenc Alfred Rehder (1863-1949), qui entre 1918 fins al 1940 va ser curador de l'Arnold Arboretum. La revista va ser creada amb un enfocament professional sobre dendrologia, així que estava especialitzada en els arbres i arbustos. Tanmateix, també va cobrir altres temes botànics.
La publicació començada el 1919 es publica trimestralment fins al 1990, el 1991 va sortir un suplement. Des de llavors, la revista ha estat editada de forma discontínua.

## Referències

* ↑ a Tropicos
* ↑ OPAC-Eintrag bei der DNB

## Enllaços externs

* Descripció a IPNI
* Webseite des Arnold-Arboretums: Geschichte
# Jia Xian

    En aquest nom xinès, el cognom és Jia.
Jia Xian (xinès: 贾宪) (Kaifeng, c. 1010 - c. 1070), també escrit Chia Hsien, (en xinès tradicional: 賈憲; en xinès simplificat: 贾宪; en pinyin: Jiǎ xiàn) fou un matemàtic xinès, a la cort de la dinastia Song.

## Vida

No se sap gairebé res de la seva vida. Se suposa que era un eunuc i intendent de la cort de l'emperador, hàbil en matemàtiques.

## Obra

Va escriure dues obres: el Huangdi Jiuzhang Suanjing Xicao (Solucions detallades per a l'emperador d'Els nou capítols de les arts matemàtiques) i Suanfa Xuegu Ji (Col·lecció d'antigues regles matemàtiques). El segon està definitivament perdut. Del primer en coneixem part del seu contingut per un autor posterior, Yang Hui (segle xiii), que explica la construcció del triangle de Jia Xian (el nostre Triangle de Pascal) i la seva utilitat per a determinar els n+1 coeficients del desenvolupament d'un binomi elevat a la n potència.

## Referències

* ↑ Martzloff, 1988, p. 134.
* ↑ Guo i Tian, 2015, p. 264-265.
* ↑ Ang, 1997, p. 473.
* ↑ Liang, Chen i Si, 2023, p. 22-24.

## Bibliografia

* Ang, Tian Se. «Jia Xian». A: Selin, Helaine (ed.). Encyclopaedia of the History of Science, Technology, and Medicine in Non Western Cultures (en anglès). Dordrecht: Kluwer Academic Press, 1997, p. 473-474. ISBN 0-7923-4066-3.
* Chemla, Karine «Similarities between Chinese and Arabic Mathematical Writings: (I) Root extraction» (en anglès). Arabic Sciences and Philosophy, Vol. 4, Num. 2, 1994, pàg. 207-266. DOI: 10.1017/S0957423900001235. ISSN: 0957-4239.
* Guo, Shuchung; Tian, Miao. «The Nine Chapters of Mathematical Art: Liu Hui and Mathematics in the Song and Yuan Dynasties». A: Yongxiang Lu (ed.). A History of Chinese Science and Technology (en anglès). Springer, 2015, p. 234-268. ISBN 978-3-662-44256-2.
* Liang, Xiao; Chen, Yan; Si, Dezhen «A formula of obtaining the number of polynomial expansion combined terms based on the "Yang Hui triangle"» (en xinès). International Journal of Educational Science and Theory, Vol. 2, Num. 3, 2023, pàg. 22-24. DOI: 10.26789/ijest.v2i3.1812. ISSN: 2811-0137.
* Martzloff, Jean Claude. Histoire des Mathématiques Chinoises (en francès). Masson, 1988. ISBN 978-2-2258-1265-1.

## Enllaços externs

* O'Connor, John J.; Robertson, Edmund F. «Jia Xian» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
# Jesús Macón Portillo

Jesús Macón Portillo, més conegut com a Chuchi Macón (Valladolid, 1 de maig de 1974) és un exfutbolista castellanolleonès, que jugava com a migcampista.

## Trajectòria

Chuchi Macón va ser una de les grans promeses del Reial Valladolid a principis de la dècada dels 90. Després de passar pels diversos equips inferiors, va debutar amb el primer equip la temporada 92/93, jugant 2 partits en Segona Divisió. Eixe any el club blanc-i-violeta va pujar a Primera Divisió.
La temporada 1993/94 fou la més reeixida de Macón, que va disputar 29 partits de lliga. A la següent ja només ho feu en deu i a la 95/96 no va comptar en cap minut i va marxar amb la temporada començada al Granada CF. A partir d'ací recalaria en clubs de Segona B i Tercera castellanolleonesa: CF Gandia (96/97), CE Sabadell (97/98), CD Cuéllar (98/99) i CD Benavente (00/02).
El 2002 penja les botes, però torna a l'activitat el 2005 per jugar al Construcciones Fusal, de futbol sala, que militava en la segona divisió estatal d'aquesta disciplina. I el 2007 va retornar al CD Benavente de futbol 11, que en esta època estava enquadrat en Regional.
# Hakluyt Society

La Hakluyt Society és una organització sense afany de lucre amb seu a Londres. La Hakluyt Society dedica la seva labor a la promoció de la comprensió de la història del món. Aquesta associació és coneguda per les seves edicions de textos històrics especialitzats en l'Era dels descobriments. Establerta el 1846, aquesta organització perpetua el nom de Richard Hakluyt (1552 - 1616), que era un autor anglès, col·leccionista, editor i traductor de documents sobre història així com d'altres documents relacionats amb viatges i descobriments al voltant del món.
L'activitat principal de la "Hakluyt Societyt" està especialitzada en la publicació de llibres de relats de viatges (de fonts primàries) d'exploradors, navegants i aventurers de tot el món. Els temes estan dirigits tant a la geografia, a l'antropologia com a la història natural de les regions visitades. La subscripció anual permet als membres rebre els volums publicats per l'associació durant el període d'afiliació. Actualment, es publiquen anualment dos o tres volums. Des de 1847 empra com a logo un dibuix de la nao Victoria de Magallaes.
La Hakluyt Society va publicar les històries de Guillermo de Rubrouck, Ibn Battuta, Fabian Gottlieb von Bellingshausen, Pedro Cieza de León, John Cabot, [ Colom, Fernando de Magallanes, Cosmas Indicopleustes, James Cook, Basc dona Gamma, Semyon Dezhnev, Francis Drake, Humphrey Gilbert, La Perouse, Ludwig Leichhardt, Dt. Huan, Olaus Magnus, Jens Munk i George Vancouver.
Una organització germana nord-americana va ser creada en 1996 per Universitat Brown als Estats Units, L'any del 150 aniversari de l'organització de la matriu britànica. L'organització nord-americana és una associació sense ànim de lucre i la seva missió segueix sent la mateixa que la de Londres, però amb una especialització en tot el que concerneix als Estats Units.

## Vegeu també

* Richard Henry Major
* George Collingridge
* Mapamundi de Leonardo
* Projecció octant

## Referències

* 1 2 Claire Jowitt. Richard Hakluyt and Travel Writing in Early Modern Europe. CRC Press, 23 març 2016, p. 315–. ISBN 978-1-317-06310-0.
* ↑ Sir William Foster. The Hakluyt Society: A Retrospect, 1846-1946. Hakluyt Society, 1946.

## Enllaços externs

* Obres de Richard Henry Major al Projecte Gutenberg.
* (anglès) The Hakluyt Society, Web Oficial
# HD 73526 c

HD 73526 c és un planeta extrasolar que gira al voltant de la seva estrella mare HD 73526 a uns 97 milions de milles (1,05 AU). Basant-se en la seva massa aquest planeta sembla que ha de ser un gegant gasós. A la distància que aquest planeta gira al voltant de la seva estrella, que és més lluminosa que el Sol, hauria de rebre una insolació del 84% del de Venus.
HD 73526 c és en una ressonància orbital 2:1 amb HD 73526 b.

## Vegeu també

* HD 73526 b

## Referències

* 1 2 Geoffrey Marcy «The 2:1 Resonant Exoplanetary System Orbiting HD 73526» (en anglès). Astrophysical Journal, 1, 10-08-2006, pàg. 594–599. DOI: 10.1086/503706.
* 1 2 3 Jonathan Horner «A detailed analysis of the HD 73526 2:1 resonant planetary system» (en anglès). Astrophysical Journal, 2, 18-12-2013, pàg. 140. DOI: 10.1088/0004-637X/780/2/140.
* ↑ Afirmat a: Enciclopèdia Extrasolar Planets. Llengua del terme, de l'obra o del nom: anglès.
* 1 2 3 4 5 Afirmat a: Gaia Data Release 2. Llengua del terme, de l'obra o del nom: anglès. Data de publicació: 25 abril 2018.

## Enllaços externs

* Tinney et al. «The 2 : 1 Resonant Exoplanetary System Orbiting HD 73526». The Astrophysical Journal, 647, 1, 2006, pàg. 594–599. DOI: 10.1086/503706.
Coordenades: 08$^h$ 37$^m$ 16.4839$^s$; −41° 19′ 08.767″
# Els Hostalets (Prats de Molló)

Els Hostalets, o Sant Salvador, antigament Sant Salvador de les Planes, és un poble de la comuna de Prats de Molló i la Presta, de la comarca nord-catalana del Vallespir.
Es troba a uns 2 quilòmetres i mig a ponent del cap de la comuna, la vila de Prats de Molló, a la riba esquerra del Tec. És a mig camí entre Prats de Molló i els Banys de la Presta.
És un poble d'hàbitat dispers, amb les cases i masies de la Sala, la Portella, el Maçanell, el Boix, les Queroses, Mas Pla, Can Roure, Agrefull i Can Camaut del Pla d'en Sala, entre d'altres.

## Bibliografia

* Becat, Joan. «170 - Prats de Molló i la Presta». A: Atles toponímic de Catalunya Nord. II. Montoriol - el Voló. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Kotarba, Jérôme; Castellvi, Georges; Mazière, Florent [directors]. Les Pyrénées-Orientales 66. París: Académie des Inscriptions et Belles-Lettres. Ministère de l'Education Nationale. Ministère de la Recherche. Ministère de la Culture et de la Communication. Maison des Sciences de l'Homme, 2007 (Carte Archeologique de la Gaule). ISBN 2-87754-200-5.
* Pélissier, Jean-Pierre. Paroisses et communes de France : dictionnaire d'histoire administrative et démographique, vol. 66 : Pyrénées-Orientales. París: CNRS, 1986. ISBN 2-222-03821-9.
* Ponsich, Pere; Badia i Homs, Joan; Delcor, Maties. «Prats de Molló». A: El Vallespir. El Capcir. El Donasà. La Fenolleda. El Perapertusès. Barcelona: Enciclopèdia Catalana, 1996 (Catalunya romànica, XXV). ISBN 84-412-2514-1.
* Ponsich, Pere; Lloret, Teresa; Gual, Raimon. «Prats de Molló». A: Vallespir, Conflent, Capcir, Baixa Cerdanya, Alta Cerdanya. Barcelona: Fundació Enciclopèdia Catalana, 1985 (Gran Geografia Comarcal de Catalunya, 15). ISBN 84-85194-60-8.

## Referències

* ↑ Els Hostalets en els ortofotomapes de l'IGN
# Estrongílides

Els estrongílides (Strongylida) són un ordre de nematodes de la classe dels secernentis (Secernentea). Són paràsits de vertebrats, i també l'ésser humà. Entre els trets que caracteritzen els estrongílides hi ha la faringe cilíndrica, una càpsula bucal quitinosa ben formada i presència de bursa en els mascles.
La família més destacada són els ancilostomàtids (Ancylostomatidae), que inclou Ancylostoma duodenale, nematodes de quasi 2 cm de llargada que són paràsits de l'ésser humà, en el qual provoquen l'anèmia dels minaires (ancilostomosi), d'una gran incidència als països tropicals; una altra espècie pròxima, Necator americanus, té importància als continents americà i africà.

## Referències

* ↑ «Els mesozous». [Consulta: 25 maig 2020].
* ↑ «Nematoda. Roundworms. Version 01 gener 2002 (temporary)». The Tree of Life Web Project. Tree of Life Project, 2002. [Consulta: 25 maig 2019].
* ↑ Mas-Coma, Santiago; Escuer, Miquel; Palomo, Alejandro. «Els nematodes». Història natural dels Països Catalans. Enciclopèdia Catalana. [Consulta: 25 maig 2019].
# For Love and Glory (pel·lícula de 1911)

For Love and Glory és una pel·lícula muda de la Vitagraph estrenada el 14 d'agost de 1911 dirigida per Van Dyke Brooke i protagonitzada per Maurice Costello i Helen Gardner. La crítica del moment va destacar l'actuació d'Alec B. Francis.

## Argument

El lloctinent Osmond de l'armada britànica es compromet en matrimoni amb Rose Seaton. El seu pare no hi està d'acord i com que no li fa cas el deshereta. Per altra banda, el pare de Rose es mor d'un atac de cor per problemes amb els negocis.
L'exercit envia el lloctinent a Sud-àfrica amb el seu regiment per lluitar contra els bòers. Durant una batalla mor. La dona rep l'espasa del seu marit amb la notícia de la seva mort i quan ho comunica al seu sogre aquest no en vol saber res per lo que queda sense cap ajut econòmic.
Un dia que camina pel carrer al vell senyor Osmond li cau el bastó i per casualitat li recull el seu net. Ell s'ofereix a acollir i cuidar del seu net però sense acollir la mare. Aquesta, pel bé del seu fill consent. Passat un temps, un dia que la mare passa per davant de la mansió on viu el seu fill aquest la reconeix i se li llença als seus braços. El vell, aclaparat, canvia d'idea i l'acull a casa seva.

## Repartiment

* Maurice Costello (lloctinent Osmond)
* Helen Gardner (senyora Osmond)
* Van Dyke Brooke (pare de la senyora Osmond)
* Alec B. Francis (missatger que anuncia la mort d'Osmond)
* Will D. Corbett (pare d'Osmond)

## Referències

* ↑ «Calendar of licensed releases». The moving Picture World 9, 5, 12-08-1911, pàg. 389.
* ↑ Blaisdell, G.F. «From the observatory». The Moving Picture News IV, 35, 02-09-1911, pàg. 20.
* ↑ «Vitagraph – For Love and Glory». The moving Picture World 9, 5, 12-08-1911, pàg. 392.
# Jamal Lewis

Jamal Piaras Lewis (25 de gener de 1998) és un futbolista professional nord-irlandés que juga de lateral esquerre pel Norwich City FC i per l'equip nacional d'Irlanda del Nord.

## Referències

* 1 2 «Jamal Lewis». AFS Enterprises. [Consulta: 10 gener 2018].

## Enllaços externs

* Perfil a la web de la International Association of Athletics Federations (anglès)
# Hug de Grenoble

Hug de Grenoble o de Châteauneuf (Châteauneuf-sur-Isère, ca. 1052 - Grenoble, 1132) va ser un bisbe de Grenoble, fundador de l'Orde de Chalais. És venerat com a sant a l'Església catòlica.

## Biografia

Nascut a Châteauneuf-sur-Isère, Hug va mostrar de jove la predisposició a la vida religiosa. Encara laic, va ésser canonge a la catedral de Valence. En 1080, al Concili d'Avinyó, va ésser elegit bisbe de Grenoble, encara que no havia estat ordenat sacerdot. La diòcesi estava en mal estat i Hug era l'encarregat d'aplicar la reforma gregoriana. Va anar a Roma amb un legat papal i el mateix papa Gregori VII l'ordenà. En tornar, va començar la tasca de reforma, combatent la simonia, el nicolaisme i altres vicis del clergat.
Després de dos anys, quan ja havia millorat la situació, va voler renunciar al càrrec i entrar a l'orde benedictí a l'abadia de Cluny, però el papa no li va permetre. Va tenir conflictes amb el bisbe Guigues III d'Albon a causa de la possessió d'unes terres que tots dos pretenien que eren dels seus bisbats.
Va intervenir en la fundació de l'Orde de la Cartoixa, quan va acollir Bru de Colònia i sis companys seus en 1084, després d'haver tingut un somni on veia un estendard amb set estrelles. Hug cedí als set unes terres perquè hi instal·lessin una comunitat, al lloc anomenat Chartreuse. Hug visità amb freqüència el nou monestir, adoptant la seva manera de viure.
A més, Hug va fundar un orde religiós també monàstic, similar al cartoixà, que rebé el nom d'Orde de Chalais. Fou oncle del també sant Hug de Bonnevaux, abat cistercenc.

## Veneració

Hug fou canonitzat el 22 d'abril de 1134 per Innocenci II, només dos anys després de mort. Durant les Guerres de Religió del segle xvi, el seu cos, a la Catedral de Grenoble, va ésser cremat pels hugonots.
* Miracle de la carn, amb Hug, dret, beneint el menjar dels primers cartoixans, per Francisco Zurbarán, ca. 1635 (Sevilla, Museo de Bellas Artes)
* Hug, dret, amb Bru de Colònia; vitrall a la Catedral de Grenoble, s. XIX
* Manuscrit del s. XV amb escenes de la vida de Sant Hug: somni, arribada de Bru, donació de la terra i fundació del monestir (British Library, Add. 37049)
* Catedral de Grenoble

## Enllaços externs

* "San Ugo di Grenoble", en santiebeati.it
* Biografia
# Habitatge al carrer Principal, 3 (Calafell)

L'habitatge al Carrer Principal, 3 és un habitatge al centre de Calafell (Baix Penedès) protegit com a bé cultural d'interès local. Es tracta d'un edifici de planta trapezoïdal, d'una sola crugia, de planta baixa i una planta pis, que es va construir aprofitant la roca natural del turó del castell. Està cobert amb un terrat, que no és original. A la façana hi ha un portal d'arc escarser fet amb peces de maó vist. Al costat dret hi ha una finestra, també d'arc escarser. En aquest cas, però els brancals estan amagats sota l'arrebossat de la façana. A la planta alta hi ha dues finestres. A la part superior de la façana hi ha una tortugada al damunt una barana feta de peces de terrissa. Fixats a la façana hi ha una telera, un fanal i cables elèctrics. A l'interior de la casa hi ha un cup excavat al subsòl. El sostre de la planta baixa s'encasta a la roca natural, la qual és a la vista. El sistema constructiu és de tipus tradicional amb murs de càrrega de maçoneria unida amb argamassa i sostres unidireccionals amb bigues de fusta amb entrebigat ceràmic. L'escala és de volta ceràmica a la planta baixa i de fusta a la planta alta. Les obertures són de maó massís.

## Referències

* 1 2 3 4 «Habitatge al carrer Principal, 3». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 19 setembre 2016].